Preke 2018 | Preke: Seisoen van Menswaardigheid | Page 3
Posted on May 8, 2018 May 8, 2018 by adele lombaard
Lees die fokusteks uit Die Nuwe Testament vir Kinders. Aangeheg is 'n ook woordsoek-speletjie. Ons teks speel af op die vooraand van die uitstorting van die Heilige Gees. Die dissipels wag in Jerusalem op die belofte van die Vader, die Heilige Gees. Deur die Heilige Gees sal hulle krag ontvang en sal hulle Jesus se getuies in Jerusalem en verder wees. Ons teks handel ook oor die verkiesing van Mattias om die plek van die verraaier Judas in die dissipelkring in te neem. Sommige van die temas en beredenering in die teks is vreemd vir moderne lesers. Deel daarvan is die beskrywing van Judas se grusame dood. Baie predikers wil eintlik hierdie vermelding liewers weglaat en dit nie in die erediens voorlees nie.
Mens voel amper dit het 'n ouderdomsbeperking nodig. Moderne lesers kan wonder of van die beginsels en logika van die teks vandag nog op ons van toepassing is. Lukas doen hier moeite om vir ons te wys dat dié teks steeds van toepassing was en vandag nog is. Die Skrif vir hierdie eerste gelowiges was die Ou Testament. Dit moes verstaan word as betroubare getuie van God se werk in Jesus, en deur sy dissipels. Die verwysings vervul dus die rol om die ou verbond en die nuwe verbond aan mekaar te skakel. Daarin speel die Heilige Gees 'n sentrale rol soos Hy die dissipels aan die hand van die Skrif hierdie spesifieke keuses laat maak. Daarom kan ons dieselfde doen met die Skrif vandag, ook soos dit aangevul is deur die Nuwe Testament.
Posted on May 8, 2018 by adele lombaard
Lees die verhaal uit 'n kinder-vriendelike Bybel, dalk met behulp van dié video waarvan 'n skakel ingesluit is. Klik hier vir dié video. Daar is nog ander kreatiewe hulpmiddels ingesluit waarmee jy die verhaal kan vertel. Die preekriglyn sluit by Lukas se evangelie aan en wys hoe alles wat Jesus gedoen en geleer het nou verder voortgesit sal word in die wyse waarop die Heilige Gees die apostels gaan lei en aan die kerk as geloofsgemeenskap gaan vorm gee. Vandag, wanneer ons Hemelvaartfees vier, word ons ook uitgedaag om na te dink oor ons reaksie op hierdie gebeure.
Die versoeking is altyd daar om te reageer soos die dissipels aanvanklik reageer het: passief, deur op een plek te bly staan en nie te doen waarvoor hulle geroep is nie. Dalk is die grootste gevaar nie eers dat ons passief is nie, maar met die verkeerde goed besig is. Is ons dalk besig om die een of ander koninkryk op te rig wat nie in pas is met wat God vir ons wil nie, soos die dissipels gehoop het dat God Israel se koninkryk in daardie tyd sal herstel, maar Jesus hulle daarop gewys het dat dit nie vir hulle is om iets daarvan te weet nie? Ons is nie geroep om stil te staan, te spekuleer of om ander koninkryke te bou nie, maar juis om terug te keer na ons konteks (ons "Jerusalem"?), om daar en verder weg te getuig. Die troos is dat ons dit nie alleen doen nie. Dit is immers die verhaal van Handelinge dat Jesus nou deur sy Gees, in die kerk, steeds "doen en leer".
Posted on May 2, 2018 May 2, 2018 by adele lombaard
Lees die fokusteks uit Die Nuwe Testament vir Kinders en vertel dan die ingeslote pragtige storie van "Four Feet, Two Sandals" deur Karen Lynn Wiliams and Khadra Mohammed om die opdrag "wees lief vir mekaar" te illustreer. Die preekriglyn begin met die verhaal van Cameron Hollopeter, 19, wat 'n epileptiese aanval gekry terwyl hy vir 'n ondergrondse trein op 'n New Yorkse stasie gewag het. Aangesien sy liggaam buite beheer saamgetrek het, het hy van die platform op een van die treinspore geval, reg voor 'n aankomende trein. Wesley Autrey, 50, 'n konstruksie werker, het met sy twee dogters ook op die platform vir 'n trein gewag. Hy het gesien hoe Hollopeter val. Hy het op die spoor gespring en Hollopeter vasgegryp. Saam het die twee in die afvoersloot tussen die twee spore gerol.
Millisekondes later het die trein bo-oor hulle gery. Wonderbaarlik is nie een van die twee mans beseer nie. Autrey is ryklik vir sy heldedaad beloon, maar hy het die hele tyd baie nederig oor die heldedaad gebly. "Dis eintlik niks," het hy gesê. "Ek het dit maar net gedoen omdat iemand dringend hulp nodig gehad het. Iemand moes tog help." Met sy onselfsugtige optrede roep hy Jesus se woorde in herinnering: "Niemand het groter liefde as dit nie: dat hy sy lewe vir sy vriende aflê"(13). Wat nog te sê om sy lewe op die spel te plaas vir iemand wat hy nie eers geken het nie. Ons weet ongelukkig nie of Wesley Autrey 'n Christen is nie. Dit is egter nooit "sommer niks" om jou lewe in liefdesdiens vir ander op die spel te plaas nie. As volgehoue lewenswyse is liefdesdiens iets wat uit die intieme gemeenskap met Vader, Seun en Heilige Gees in ons lewens gebore word.